6.  โครงการในอนาคต

บผฟ.
มีเป้าหมายที่จะขยายความสามารถในการผลิตไฟฟ้าทั้งนี้จะให้ความสำคัญเป็นอย่างมากกับโครงการผู้ผลิตไฟฟ้าอิสระที่มีคุณภาพและมีรายได้ในเชิงพาณิชย์ในทันทีหรือในอนาคตอันใกล้เป็นลำดับแรก
โดยจะต้องเป็นโครงการในประเทศไทยและประเทศเพื่อนบ้านที่มีการซื้อขายไฟฟ้าข้ามแดนกับ กฟผ.
โดยมีสัญญาซื้อขายไฟฟ้าระยะยาว ทั้งนี้ บผฟ.
มีความมุ่งมั่นที่จะธำรงรักษาไว้ซึ่งสิ่งแวดล้อมและการพัฒนาสังคม

  ปัจจุบัน บผฟ. มีแผนการดำเนินงานของธุรกิจไฟฟ้าในประเทศไทยดังนี้

1.  บริษัท ร้อยเอ็ด กรีน จำกัด เป็นผู้ผลิตไฟฟ้าโดยใช้แกลบเป็นเชื้อเพลิง ตั้งอยู่ที่จังหวัดร้อยเอ็ด
    มีขนาดกำลังผลิต 8.8 เมกะวัตต์ บริษัทฯ ได้ลงนามในสัญญาซื้อขายกระแสไฟฟ้ากับ กฟผ.
    เมื่อตุลาคม 2544 และมีกำหนดการเดินเครื่องเชิงพาณิชย์ในเดือนเมษายน 2546

2.  บริษัท กัลฟ์ เพาเวอร์ เจเนอเรชั่น จำกัด (จีพีจี)ซึ่งเป็นกิจการร่วมค้าของจีอีซี
    ดำเนินโครงการโรงไฟฟ้าถ่านหินบ่อนอก ขนาดกำลังการผลิตติดตั้ง 734 เมกะวัตต์
    ได้ทำสัญญาซื้อขายกระแสไฟฟ้ากับ กฟผ. ตั้งแต่ปี 2540 เมื่อเดือนพฤษภาคม 2545
    รัฐบาลได้ให้ชะลอการก่อสร้างโครงการนี้ออกไปก่อน และให้ กฟผ.
    เจรจาเกี่ยวกับการเลื่อนกำหนดการจ่ายกระแสไฟฟ้าเชิงพาณิชย์
    และจากผลการประชุมในเดือนตุลาคม 2545 กฟผ. ได้ให้ จีพีจี
    จัดทำข้อเสนอใหม่เกี่ยวกับทางเลือกในการดำเนินการโครงการโรงไฟฟ้าบ่อนอก
    รวมทั้งกำหนดวันจ่ายกระแสไฟฟ้าเชิงพาณิชย์ใหม่เพื่อนำเสนอคณะกรรมการ กฟผ.

3.  บริษัท ทีแอลพี โคเจเนอเรชั่น จำกัด มีขนาดกำลังการผลิตติดตั้ง 106 เมกะวัตต์
    ได้ทำสัญญาซื้อขายไฟฟ้ากับ กฟผ. ณ กำลังผลิตตามสัญญา 60 เมกะวัตต์ เป็นระยะเวลา 21
    ปี และจะเริ่มจำหน่ายไฟฟ้าเชิงพาณิชย์ในเดือนมกราคม 2546

4.  ส่วนแผนการลงทุนในประเทศต่างๆ ในภูมิภาคเอเชียตะวันออกเฉียงใต้มีดังนี้

1)  โครงการระบบส่งไฟฟ้าในกัมพูชา
    ซึ่งจะเป็นการร่วมมือกับรัฐบาลกัมพูชาเพื่อพัฒนาระบบไฟฟ้าแรงดันสูงจากประเทศไทยที่จุดเชื่อมต่อชายแดนไทย-กัมพูชา
    บผฟ. ได้มีการลงนามในบันทึกความเข้าใจกับกระทรวงอุตสาหกรรม เหมืองแร่ และพลังงาน
    ของประเทศกัมพูชา
    เพื่อศึกษาความเป็นไปได้และเจรจาในรายละเอียดเพื่อพัฒนาโครงการระบบส่งไฟฟ้าแรงดันสูงจากประเทศไทยไปยัง
    3 จังหวัด ของกัมพูชา ได้แก่ ศรีโสภณ เสียมราฐ และ พระตะบอง เมื่อวันที่ 5 เมษายน
    2543 และเพื่อความก้าวหน้าของสัญญาการดำเนินงานของโครงการ เมื่อวันที่ 2 กรกฎาคม
    2545 นอกจากนี้ ในวันเดียวกัน กฟผ. ได้ลงนามสัญญาซื้อขายไฟฟ้ากับ Electricite du
    Cambodge

อย่างไรก็ดี จากเหตุการณ์ไม่สงบภายในประเทศกัมพูชาในเดือนมกราคม 2546 กอปรกับที่ บผฟ.
ยังมิได้มีการลงทุนเป็นทรัพย์สินที่มีมูลค่าในทางบัญชีแต่อย่างใด บผฟ.
จึงจำเป็นต้องรอดูสถานการณ์ที่เกิดขึ้นภายในประเทศกัมพูชา
เพื่อนำมาพิจารณาทบทวนการลงทุนจนกว่าจะมีความมั่นใจเพียงพอในการตัดสินใจลงทุนต่อไป

2)  บผฟ. ได้ถือหุ้นใน Nam Theun 2 Power Company Limited (NTPC)
    โดยมีทุนจดทะเบียนชำระแล้วจำนวน 1 ล้านเหรียญสหรัฐ ในสัดส่วนร้อยละ 25
    และได้ลงนามในสัญญาสัมปทานกับรัฐบาลของสาธารณรัฐประชาธิปไตยประชาชนลาว เพื่อให้
    NTPC สามารถพัฒนาโครงการโรงไฟฟ้าพลังน้ำน้ำเทิน 2 ภายใต้หลักการ
    Built-Own-Operate-Transfer (B-O-O-T) เมื่อวันที่ 3 ตุลาคม 2545

  โรงไฟฟ้าพลังน้ำน้ำเทิน 2 มีขนาดกำลังการผลิตติดตั้งรวม 1,070 เมกะวัตต์
  จะจำหน่ายกระแสไฟฟ้าให้กับ กฟผ. เป็นจำนวน 995 เมกะวัตต์ และให้กับไฟฟ้าลาว 75
  เมกะวัตต์ และคาดว่าจะสามารถขายไฟฟ้าเชิงพาณิชย์ได้ประมาณปี 2552

จากการที่ บผฟ. มีเป้าหมายที่จะมุ่งเน้นการลงทุนในธุรกิจหลักคือไฟฟ้าเป็นสำคัญ บผฟ.
จึงมีแผนที่จะถอนตัว หรือลดสัดส่วนในบริษัท เอ็กคอมธารา จำกัด (เอ็กคอมธารา)
ซึ่งดำเนินธุรกิจผลิตและจำหน่ายน้ำประปาให้กับการประปาส่วนภูมิภาค
แม้ว่าเอ็กคอมธาราสามารถสร้างรายได้ได้แล้ว ตั้งแต่ปี 2544 ทั้งนี้ บผฟ.
จะคำนึงถึงมูลค่าที่แท้จริงของหุ้นเป็นสำคัญ โดยอาจจะนำหุ้นเอ็กคอมธาราเข้าตลาดหลักทรัพย์ฯ
หรือหาพันธมิตรร่วมทุน

นอกจากนี้ บผฟ. ดำเนินโครงการซื้อหุ้นคืน
เพื่อการบริหารเงินสดคงเหลือที่เป็นสภาพคล่องส่วนเกินของบริษัท
และเพื่อเป็นการสะท้อนมูลค่าหุ้นที่แท้จริง โดยหลักเกณฑ์ที่ใช้ในการกำหนดราคาหุ้นที่จะซื้อคืน คือ
ใช้หลักการระมัดระวังด้วยวิธีส่วนลดกระแสเงินปันผลจากโครงการปัจจุบัน (Dividend Discount
Method-Only from Existing Projects) ทั้งนี้ ตั้งแต่วันที่ 2 มกราคม -1 กรกฎาคม 2545
บผฟ. ได้ซื้อหุ้นคืนเป็นจำนวนทั้งสิ้น 1,300,800 หุ้น รวมเป็นเงินทั้งสิ้น 52.17 ล้านบาท
ซึ่งใช้วิธีซื้อในตลาดหลักทรัพย์แห่งประเทศไทย การจำหน่ายหุ้นที่ซื้อคืนจะดำเนินการได้ตั้งแต่วันที่ 2
มกราคม 2546 – 1 กรกฎาคม 2548 หรือภายหลัง 6
เดือนนับแต่การซื้อหุ้นคืนเสร็จสิ้นแต่ต้องไม่เกิน 3 ปี และหาก บผฟ.
ไม่จำหน่ายหรือจำหน่ายไม่หมดภายในกำหนดเวลาดังกล่าว บผฟ.
จะต้องลดทุนชำระแล้วโดยวิธีตัดหุ้นจดทะเบียนที่ซื้อคืนและยังมิได้จำหน่ายทั้งหมด